钦定古今图书集成/明伦汇编/氏族典/第466卷 > 《廖用贤尚友录》 > 桂同德
## 钦定古今图书集成/明伦汇编/氏族典/第466卷 > 《廖用贤尚友录》 > 桂同德

按《万姓统谱》：同德慈谿人，谨厚敦朴，笃信好学，于经史无不淹贯，身若不胜衣，嘿焉若不能言，坦坦无竞。
学行闻于远近，经生学士过从者无虚日。教授郡庠，
以德行为本。尝立诸生讲下，恳言曰：“穷经究史，固学
者事，而入孝出悌，尢所当先。今日之孝，即他日之忠，
忠孝两全，人道备矣。苟规规章句而践履不力，此为
人之学，非圣贤之学也。”故一时亲炙其教者，咸有成
立。所著有《容斋集》。裔孙槐，以兵法干总兵桂勇，拜锦
衣百户。笃于人伦，而倜傥好施，有古侠士风。